钦定古今图书集成/历象汇编/岁功典/第056卷 > 《广东志书》 > 东郊纳凉忆左威卫李录事收昆季太原崔参
## 钦定古今图书集成/历象汇编/岁功典/第056卷 > 《广东志书》 > 东郊纳凉忆左威卫李录事收昆季太原崔参

军三首：〈《并序》。〉　　　　　　　楼颖。

仆三伏于通化门东北数里避暑之地，地即故倅天宫顾公之旧林，今贰宰君李公之别业。右抵禁籞，斜界沁园，空水相辉。步虹桥而下视，竹木交映。弄仙棹而傍窥，足涤烦襟，陶蒸暑。独往成兴，恨不与数公共之。《率然有作，因以见意》。

水竹谁家宅，幽庭向苑门。今知季伦沼，旧是辟疆园。
饥鹭窥鱼静，鸣鸦带子喧。兴成祇自适，欲白返忘言。
纳凉每选地，近得青门东。林与缭垣接，池将沁水通。
枝交帝女树，桥映美人虹。想是忘忧者，悠悠在兴中。
林间求适意，池上得清飙。稍稍斜回楫，时时一度桥。
水光壁际动，山影浪中摇。不见李元礼，神仙何处要。